**Capcana literaturii**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mantaua este o capcană

fantoma lui Gogol o-mbracă

la piață-ai cumpărat o rană

plutești în cer ca într-o barcă

Fantoma lui Gogol se-mbracă

fantoma ta nu prea există

și firmamentul atârnat de-o cracă

face-o impresie prea tristă

Fantoma ta nu prea există

la piață-am cumpărat o rană

să-mi pară lumea optimistă

mantaua este o capcană

Fantoma lui Gogol te-mbracă

pornind prin lume numai dacă

Costel Zăgan, CEZEISME II